  Виталий Пронин «Пепелац» клубын бадӟым куашетонэн ортчиз Ольга Смирновалэн удмурт мода адӟытонэз. Нылъёслы но пиослы вурем дӥсь куренялэс буёлъёсын, этно-пужыё шӧмын герӟамын. Ольга - чебер востэм нылаш: юнме гинэ аслыз Вужер ним ӧз бырйы.- Уг яратӥськы син азьын луыны, - валэктэ сямзэ. - Мукет ласянь, вужертэк улыны уг луы. Ваньмызлэн вужерез вань.Оля удмурт егитъёслэн дуннеязы но вужер кадь гинэ пыриз. Нырысетӥ ужзэ адӟимы туэ 17-тӥ мартэ «Узы-боры» кинолэн премьераяз. Соку со удмурт нылашъёсты сыназ-буяз, чебермаз. Паймод но бырод: таосыд сокем синмальдымонэсь луиллям! Киноын шудэм кизилиослы таӵе эш тужгес но кулэ. Со ик стилист, со ик парикмахер, вуриськись но.- Дышетскемея мон инкуазь дизайнер, Кам институтэз горд дипломен быдэстӥ. Дышетскыкум ик пинал вайи, академ но ӧй басья. Туж секыт вал ке но, быгатӥ ик. Котьку но потэ вал дӥсь дизайнэн выреме, но, калык люкаськымтэен, группа ӧз кылдытэ. Ачим вордӥськи Алнашын, школаысен ик трос вуриськи. Яратӥсько суредаськыны, «Вужер» логотипме но ачим дасяй. Сое адями силуэт шуыса но валаны луэ, «арт» гожтэмез но вань. Отын ик удмурт дэрем, айшон, кисточкаос, сюрес, тылобурдоез адӟиське...Удмурт ужрадъёсы Оляез Алнашысь чеберай Настя Италмас ӧтиз. Настялы со удмурт дэралэсь тузӥ вакчи дэрем вурем. Олялэн малпанъёсыз пумен аслаз коллекциез дорозь вуизы.Ачим но одӥгзэ дэремзэ басьтытэк ӧй чида. Оля сое гладить карон дуско вылэ интыяз, логотипсэ лякиз. Со куспын мыло-кыдо юанъёслы валэктонъёс сётъяз... Со вискын кытысь-марысь 4 аресъем Андрей пиез дэрем дорозь вутскиз: вылаз чагыр мелокен зырӟиз!.. Оля ӵыж-ӵыж гордэктӥз ук! Ох, вужер ке вужер сямо ик та Оля, малпай мон: макем востэм!Дарали Лели   